A BIZOTTSÁG 37/2007/EK RENDELETE
(2007. január 17.)
a tagállamok intervenciós hivatalai birtokában lévő gabonafélék kivitelére irányuló folyamatos pályázati eljárás megnyitásáról szóló 990/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére,
mivel:
(1)
A 990/2006/EK bizottsági rendelet (2) 10. cikkének (2) bekezdése előírja, hogy az exportkötelezettség teljesítésére szolgáló biztosíték összege a pályázatra beérkezett ajánlatok elbírálásának napján érvényben lévő intervenciós ár és a pályázatnyertes ár különbözetével egyenlő, de nem kevesebb tonnánként 25 eurónál.
(2)
A rozs kiviteli és belső piaci árát összehasonlítva az exportőr ajánlattevő gazdasági szereplők számára pénzügyileg érdekes lehet a rozs belső piacon és a fent említett biztosíték elvesztésével történő viszonteladása. E helyzet elkerülésére és a 990/2006/EK rendelet által szabályozott ajánlattételi felhívás hatékony működése érdekében helyénvaló a rozsra vonatkozó fent említett biztosíték összegét megemelni.
(3)
Következésképpen a 990/2006/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 990/2006/EK rendelet 10. cikkének (2) bekezdése helyébe a következő szöveg lép:
„(2) A 2131/93/EGK rendelet 17. cikkének (1) bekezdésében foglaltaktól eltérően az exportkötelezettség teljesítését biztosító garancia összege a pályázatra beérkezett ajánlatok elbírálásának napján érvényben lévő intervenciós ár és a pályázatnyertes ár különbözetével egyenlő, de a rozs esetében nem kevesebb tonnánként 50 eurónál, a többi gabonaféle esetében pedig tonnánként 25 eurónál. A fenti összeg felét a kiviteli engedély kiadásakor, a fennmaradó részt pedig a gabona átvétele előtt kell rendelkezésre bocsátani.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. január 17-én.